ທ່ານ ບ​ລິງ​ເຄັນ ກ່າວຢູ່ອົງ​ການ​ສະ​ຫະ​ປະ​ຊາ​ຊາດ​ວ່າ ການ​ໂຈມ​ຕີ​ຂອງ​ ຣັດ​ເຊຍ ຕໍ່​ ຢູ​ເຄ​ຣນ ຈະ​ມີ​ຂຶ້ນ​ໃນ​ອີກ​ສອງ-ສາມມື້​ຂ້າງ​ໜ້ານີ້
ທ່ານ ບລິງເຄັນ ໄດ້ເດີນທາງຮອດນະຄອນ ນິວຢອກ ຫຼັງຈາກການປ່ຽນແປງ ແຜນການເດີນທາງຂອງທ່ານນາທີສຸດທ້າຍ ເພື່ອສະແດງໃຫ້ເຫັນຄວາມຈິງຈັງຂອງສະຖານະການນັ້ນ. 
ລັດຖະມົນຕີການຕ່າງປະເທດ ສະຫະລັດ ທ່ານ ແອນໂທນີ ບລິງເຄັນ ໄດ້ກ່າວຕໍ່ສະພາຄວາມໝັ້ນຄົງອົງການສະຫະປະຊາຊາດ ໃນວັນພະຫັດວານນີ້ວ່າ ໂລກສາມາດຄາດການໄດ້ທີ່ຈະເຫັນ ຣັດເຊຍ ໂຈມຕີ ຢູເຄຣນ ພາຍໃນບໍ່ເທົ່າໃດວັນຈະມາເຖິງນີ້ ແລະ ວ່າຂໍ້ມູນລັບໄດ້ລະບຸໃຫ້ເຫັນວ່າມັນອາດເກີດຂຶ້ນດ້ວຍຂໍ້ອ້າງ ທີ່ຖືກປັ້ນແຕ່ງຂຶ້ນມາ ທ່ານ ບລິງເຄັນ ໄດ້ກ່າວວ່າ “ນີ້ອາດເປັນເຫດການທີ່ຮຸນແຮງທີ່ ຣັດເຊຍ ຈະຖິ້ມໂທດໃສ່ ຢູເຄຣນ, ຫຼື ການກ່າວຫາທີ່ຊົ່ວຮ້າຍທີ່ ຣັດເຊຍ ຈະໃຊ້ຕໍ່ລັດຖະ ບານ ຢູເຄຣນ ພວກເຮົາບໍ່ຮູ້ຢ່າງແນ່ນອນ ກ່ຽວກັບ ຮູບແບບທີ່ເຂົາເຈົ້າຈະໃຊ້ ” ທ່ານໄດ້ກ່າວວ່າຄວາມເປັນໄປໄດ້ບາງຢ່າງແມ່ນການຈັດສາກ “ວາງລະເບີດກໍ່ການຮ້າຍ” ຢູ່ໃນ ຣັດເຊຍ ຫຼື ການຈັດສາກໂຈມຕີດ້ວຍເຮືອບິນທີ່ບໍ່ມີຄົນຂັບຕໍ່ພົນລະເຮືອນ, ແມ່ນກະທັ້ງການໂຈມຕີດ້ວຍອາວຸດເຄມີແທ້ ກໍອາດເປັນໄປໄດ້ ທ່ານ ບລິງເຄັນ ໄດ້ເດີນທາງຮອດນະຄອນ ນິວຢອກ ຫຼັງຈາກການປ່ຽນແປງ ແຜນການເດີນທາງຂອງທ່ານນາທີສຸດທ້າຍ ເພື່ອສະແດງໃຫ້ເຫັນຄວາມຈິງຈັງຂອງສະຖານະການນັ້ນ ທ່ານແມ່ນກຳລັງເດີນທາງໄປພົບປະກັບຜູ້ນຳຄົນອື່ນໆໃນກອງປະຊຸມດ້ານຄວາມໝັ້ນຄົງ ໃນນະຄອນ ມິວນິກ ປະເທດ ເຢຍຣະມັນ ໃນວັນສຸກນີ້ ທ່ານໄດ້ກ່າວວ່າ “ຂໍ້ມູນຂອງພວກເຮົາໄດ້ສະແດງໃຫ້ເຫັນຢ່າງຈະແຈ້ງວ່າ ກອງກຳລັງ ຣັດເຊຍ ຢູ່ເຂດຊາຍແດນ ຢູເຄຣນ, ລວມທັງກອງກຳລັງຢູ່ພື້ນດິນ ແລະ ເຮືອບິນ, ແມ່ນກຳລັງກະກຽມທີ່ຈະເປີດການໂຈມຕີ ຢູເຄຣນ ໃນບໍ່ເທົ່າໃດວັນຈະມາເຖິງນີ້ ” ບັນດາເຈົ້າໜ້າທີ່ ສະຫະລັດ, ລວມທັງທ່ານ ບລິງເຄັນ, ໄດ້ຄາດວ່າກອງກຳລັງ ຣັດເຊຍ ທີ່ຕຽມຕົວຢູ່ເຂດຊາຍແດນ ຢູເຄຣນ ແມ່ນມີຫຼາຍກວ່າາ 150,000 ຄົນ ທ່ານໄດ້ກ່າວວ່າການໂຈມຕີຂອງ ຣັດເຊຍ ຈະລວມມີການໂຈມຕີດ້ວຍລູກສອນໄຟ ແລະ ລະເບີດ, ການໂຈມຕີທາງຄອມພິວເຕີ ໃສ່ສະຖາບັນທີ່ສຳຄັນຂອງ ຢູເຄຣນ ແລະ ການໂຈມຕີທາງພື້ນດິນຕໍ່ເປົ້າໝາຍທີ່ສຳຄັນ, ລວມທັງນະຄອນ ຫຼວງ ກີຢິບ, ເຊິ່ງເປັນບ່ອນຢູ່ຂອງປະຊາຊົນເກືອບ 3 ລ້ານຄົນ